CELEX: 52021PC0678
Language: hr
Date: 2021-10-27
Title: Prijedlog ODLUKE VIJEĆA o stajalištu koje treba zauzeti u ime Europske unije u okviru Konvencije o zaštiti morskog okoliša i obalnog područja Sredozemlja („Barcelonska konvencija”) o donošenju Odluke o donošenju regionalnih planova u okviru članka 15. Protokola o zaštiti Sredozemnog mora od onečišćavanja iz izvora i djelatnosti na kopnu („Protokol o onečišćavanju s kopna”) za pročišćavanje komunalnih otpadnih voda i gospodarenje kanalizacijskim muljem

EUROPSKA KOMISIJA
            Bruxelles, 27.10.2021.
            COM(2021) 678 final
            2021/0355(NLE)
            
            Prijedlog
            ODLUKE VIJEĆA
            o stajalištu koje treba zauzeti u ime Europske unije u okviru Konvencije o zaštiti morskog okoliša i obalnog područja Sredozemlja („Barcelonska konvencija”) o donošenju Odluke o donošenju regionalnih planova u okviru članka 15. Protokola o zaštiti Sredozemnog mora od onečišćavanja iz izvora i djelatnosti na kopnu („Protokol o onečišćavanju s kopna”) za pročišćavanje komunalnih otpadnih voda i gospodarenje kanalizacijskim muljem
            
               
         
         
            
               OBRAZLOŽENJE
            
            
               1.Predmet prijedloga
            
            
               Ovaj se prijedlog odnosi na stajalište koje treba zauzeti u ime Unije na 22. sastanku ugovornih stranaka Konvencije o zaštiti morskog okoliša i obalnog područja Sredozemlja („Barcelonska konvencija”) i njezinih protokola o odluci o donošenju regionalnih planova u okviru članka 15. Protokola o zaštiti Sredozemnog mora od onečišćavanja iz izvora i djelatnosti na kopnu („Protokol o onečišćavanju s kopna”) za pročišćavanje komunalnih otpadnih voda i gospodarenje kanalizacijskim muljem.
            
            
               2.Kontekst prijedloga
            
            
               2.1.Konvencija o zaštiti morskog okoliša i obalnog područja Sredozemlja i njezini protokoli
            
            
               Barcelonska konvencija i njezinih sedam protokola donesenih u okviru Mediteranskog akcijskog plana čine glavni regionalni pravno obvezujući multilateralni sporazum o zaštiti okoliša za Sredozemno more.
            
            
               Protokol o zaštiti Sredozemnog mora od onečišćavanja iz izvora i djelatnosti na kopnu („Protokol o onečišćavanju s kopna”) jedan je od sedam protokola uz Barcelonsku konvenciju. Cilj mu je da se poduzmu sve odgovarajuće mjere za sprečavanje, smanjenje i u najvećoj mogućoj mjeri uklanjanje onečišćenja Sredozemnog mora uslijed odlaganja otpada ili drugih tvari.
            
            
               Europska unija stranka je Protokola o onečišćavanju s kopna (izmijenjenog)
                  1
               . 
            
            
               2.2.Sastanak ugovornih stranaka Barcelonske konvencije i njezinih protokola
            
            
               Na sastanku ugovornih stranaka Barcelonske konvencije i njezinih protokola okupljaju se ministri i viši dužnosnici koji predstavljaju sve ugovorne stranke Barcelonske konvencije i njezinih protokola. Sastanak ugovornih stranaka održat će se od 7. do 10. prosinca 2021. u Antalyi (Turska).
            
            
               U skladu s člankom 25. Barcelonske konvencije Europska unija („EU”) ostvaruje svoje pravo glasa brojem glasova jednakim broju njezinih država članica koje su ugovorne stranke te Konvencije i jednog od njezinih protokola ili više njih. EU ne ostvaruje svoje pravo glasa kad ga ostvaruju njegove države članice i obratno. 
            
            
               U skladu s člankom 15. stavkom 1. Protokola o onečišćavanju s kopna odluke o donošenju akcijskih planova, programa i mjera donose se dvotrećinskom većinom glasova ugovornih stranaka koje su prisutne i glasuju. 
            
            
               2.3.Predviđeni akt za 22. sastanak ugovornih stranaka Barcelonske konvencije i njezinih protokola
            
            
               Ugovorne stranke Barcelonske konvencije i njezinih protokola trebaju potvrditi Odluku o donošenju regionalnih planova u okviru članka 15. Protokola o onečišćavanju s kopna za pročišćavanje komunalnih otpadnih voda i gospodarenje kanalizacijskim muljem („predviđeni akt”).
            
            
               Svrha je predviđenog akta donošenje dvaju regionalnih planova: regionalnog plana kojim će se unaprijediti nekoliko aspekata postojećeg regionalnog plana za pročišćavanje komunalnih otpadnih voda i novog regionalnog plana za gospodarenje kanalizacijskim muljem (dalje u tekstu „regionalni planovi”). 
            
            
               Regionalni planovi bit će obvezujući za Uniju u skladu s člankom 15. stavkom 3. Protokola o onečišćavanju s kopna. 
            
            
               3.Stajalište koje treba zauzeti u ime Unije
            
            
               Predviđeni regionalni plan za pročišćavanje komunalnih otpadnih voda donosi znatna unapređenja u odnosu na prethodni regionalni plan za smanjenje vrijednosti BPK5. Konkretno, granične vrijednosti emisija proširene su kako bi obuhvatile najčešće onečišćujuće tvari koje se ispuštaju u pročišćenim otpadnim vodama, uključujući obnovljene i industrijske otpadne vode.
            
            
               Predložene mjere u okviru novog regionalnog plana za gospodarenje kanalizacijskim muljem odnose se na razne uporabe kanalizacijskog mulja, granične vrijednosti za sadržaj patogena i teške metale u biološkim krutim tvarima za uporabu u poljoprivredi, aspekte povezane s uporabom mulja za oporabu energije ili hranjivih tvari te praćenje kvalitete kanalizacijskog mulja iz uređaja za pročišćavanje otpadnih voda.
            
         
         
            
               Stajalište Unije potrebno je zbog pravno obvezujućih učinaka predviđenog prijedloga.
            
            
               Prijedlog je u skladu s ciljem Unije u okviru zelenog plana da se smanji onečišćenje i poboljša zaštita okoliša. Stoga se predlaže da Unija podrži donošenje predviđenog akta.
            
            
               4.Pravna osnova
            
            
               4.1.Postupovna pravna osnova
            
            
               4.1.1.Načela
            
            
               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.
            
            
               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. 
            
            
               4.1.2.Primjena na ovaj predmet
            
            
               Sastanak ugovornih stranaka Barcelonske konvencije i njezinih protokola instancija je osnovana na temelju sporazuma, Barcelonske konvencije.
            
            
               Predviđenim aktom donijet će se regionalni planovi u okviru članka 15. Protokola o onečišćavanju s kopna za pročišćavanje komunalnih otpadnih voda i gospodarenje kanalizacijskim muljem te je on stoga akt koji proizvodi pravne učinke. 
            
            
               Predviđenim aktom ne dopunjuje se niti mijenja institucionalni okvir Barcelonske konvencije ni njezinih protokola.
            
            
               Stoga je postupovna pravna osnova za predloženu odluku članak 218. stavak 9. UFEU-a.
            
            
               4.2.Materijalna pravna osnova
            
            
               4.2.1.Načela
            
            
               Materijalna pravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta o kojem se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, naime onoj koju zahtijeva glavni ili prevladavajući cilj ili element.
            
            
               4.2.2.Primjena na ovaj predmet
            
            
               Glavni cilj i sadržaj predviđenog akta odnose se na zaštitu okoliša.
            
            
               Stoga je materijalna pravna osnova predložene odluke članak 192. stavak 1. UFEU-a.
            
            
               4.3.Zaključak
            
            
               Pravna osnova predložene odluke trebao bi biti članak 192. stavak 1. UFEU-a u vezi s člankom 218. stavkom 9. UFEU-a.
            
         
         
            
               2021/0355 (NLE)
            
            
               Prijedlog
            
            
               ODLUKE VIJEĆA
            
            
               o stajalištu koje treba zauzeti u ime Europske unije u okviru Konvencije o zaštiti morskog okoliša i obalnog područja Sredozemlja („Barcelonska konvencija”) o donošenju Odluke o donošenju regionalnih planova u okviru članka 15. Protokola o zaštiti Sredozemnog mora od onečišćavanja iz izvora i djelatnosti na kopnu („Protokol o onečišćavanju s kopna”) za pročišćavanje komunalnih otpadnih voda i gospodarenje kanalizacijskim muljem
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, a posebno njegov članak 192. stavak 1. u vezi s člankom 218. stavkom 9.,
            
            
               uzimajući u obzir prijedlog Europske komisije,
            
            
               budući da:
            
            
               (1)Izmijenjeni Protokol o zaštiti Sredozemnog mora od onečišćavanja iz izvora i djelatnosti na kopnu („Protokol o onečišćavanju s kopna”) Unija je sklopila Odlukom Vijeća 1999/801/EZ
                  2
               , a stupio je na snagu 11. svibnja 2008. 
            
            
               (2)U skladu s člankom 15. Protokola o onečišćavanju s kopna, na sastanku ugovornih stranaka Barcelonske konvencije i njezinih protokola mogu se donositi regionalni akcijski planovi koji sadržavaju mjere i rokove za njihovu provedbu.
            
            
               (3)Na svojem 22. sastanku, koji će se održati od 7. do 10. prosinca 2021., ugovorne stranke Barcelonske konvencije i njezinih protokola trebaju donijeti regionalne planove u okviru članka 15. Protokola o onečišćavanju s kopna za pročišćavanje komunalnih otpadnih voda i gospodarenje kanalizacijskim muljem 
            
            
               (4)Potrebno je utvrditi stajalište koje treba zauzeti u ime Unije na sastanku ugovornih stranaka Barcelonske konvencije i njezinih protokola jer će se predviđenom Odlukom donijeti regionalni planovi, koji su obvezujući za Uniju u skladu s člankom 15. stavkom 3. Protokola o onečišćavanju s kopna. 
            
            
               (5)Budući da je svrha predviđenih regionalnih planova ažurirati zahtjeve u pogledu zaštite Sredozemnog mora, izmijeniti međunarodne obveze i ambicije EU-a te poboljšati zaštitu okoliša, predlaže se da Unija podrži donošenje Odluke,
            
            
               DONIJELO JE OVU ODLUKU:
            
            
               Članak 1.
            
            
               Stajalište koje treba zauzeti u ime Unije na 22. sastanku ugovornih stranaka Barcelonske konvencije i njezinih protokola jest da se podržava donošenje Odluke o donošenju regionalnih planova u okviru članka 15. Protokola o zaštiti Sredozemnog mora od onečišćavanja s kopna („Protokol o onečišćavanju s kopna”) za pročišćavanje komunalnih otpadnih voda i gospodarenje kanalizacijskim muljem.
            
            
               Članak 2.
            
            
               Ova je Odluka upućena Komisiji.
            
            
               Sastavljeno u Bruxellesu,
            
            
               
                     Za Vijeće
               
            
         
         
            
               
                     Predsjednik
               
            
         
         
            
                  
                     (1)
                  
                        SL L 322, 14.12.1999., str. 18.–31.
               
               
                  
                     (2)
                  
                        SL L 322, 14.12.1999., str. 18.–31.